b'\n_START_ARTICLE_\nVelika nagrada \xc5\xa0vice 1938\n_START_SECTION_\nPred dirko\n_START_PARAGRAPH_\nPred dirko je bilo nekaj sprememb v dirka\xc5\xa1kih zasedbah. Jean-Pierre Wimille je iz Bugattija prestopil v Alfa Corse, Bugatti pa sploh ni ve\xc4\x8d nastopal v preostanku sezone. Ecurie Bleue pa je nadomestil Gianfranca Comottija z Raphom. Tovarni\xc5\xa1ko mo\xc5\xa1tvo Maseratija je dirko izpustilo, Auto Union in Mercedes-Benz pa sta na dirko pripeljala po \xc5\xa1tiri dirkalnike. Richard Seaman in Rudolf Caracciola sta na svojih dirkalnikih uporabljala ve\xc4\x8dje zavorne bobne, zato sta uporabljala dvaindvajset colska kolesa, Hermann Lang in Manfred von Brauchitsch pa sta uporabljala devetnajst colska. Caraccioli je bila v\xc5\xa1e\xc4\x8d eksperimentalna razli\xc4\x8dica dirkalnika z ve\xc4\x8djim rezervoarjem, ki jo je uporabil \xc5\xbee na dirki Coppa Ciano, zato jo je ponovno uporabljal. Med prostimi treningi se je Mercedesovo mo\xc5\xa1tvo odlo\xc4\x8dilo prenastaviti prestavna razmerja na menjalnikih vseh dirkalnikov. Zadnji dan prostih treningov je bil Seaman v dirkalniku, s katerim je zmagal na dirki za Veliko nagrado Nem\xc4\x8dije, ve\xc4\x8d kot tri sekunde hitrej\xc5\xa1i od ostalih in je tako osvojil najbolj\xc5\xa1i \xc5\xa1tartni polo\xc5\xbeaj. V prvo vrsto sta se uvrstila \xc5\xa1e Lang in Caracciola, Hans Stuck, ki je dirkal namesto Rudolfa Hasseja, je bil kot najbolj\xc5\xa1i dirka\xc4\x8d Auto Uniona \xc4\x8detrti, Tazio Nuvolari pa se \xc5\xa1e ni privadil na nov dirkalnik in je bil osmi.\n_START_SECTION_\nDirka\n_START_PARAGRAPH_\nV mo\xc4\x8dnem de\xc5\xbeju je najbolj\xc5\xa1e \xc5\xa1tartal Seaman, Langu pa so se kolesa zavrtela v prazno in se skoraj ni premaknil. Za njim se je ujel tudi Nuvolari, oba so dirkalniki prehitevali po obeh straneh. Za Seamanom so bili uvr\xc5\xa1\xc4\x8deni Stuck, Caracciola, Hermann Paul M\xc3\xbcller, Christian Kautz, von Brauchitsch in Lang. Po dveh krogih je imel Seaman, ki je dirkal zelo navdahnjeno, \xc5\xbee deset sekund prednosti. V \xc4\x8detrtem krogu je Caracciola prehitel Stucka za drugo mesto in za\xc4\x8del loviti vodilnega. V desetem krogu je Lang, ki mu je \xc5\xa1lo v de\xc5\xbeju vse narobe, odstopil po tem, ko mu je v dirkalna o\xc4\x8dala priletel kamen, ki mu jih razbil, del\xc4\x8dek stekla pa se mu je zapi\xc4\x8dil v oko. Njegov dirkalnik je prevzel rezervni dirka\xc4\x8d Walter B\xc3\xa4umer. V enajstem krogu, ko je de\xc5\xbe za\xc4\x8del padati \xc5\xa1e mo\xc4\x8dneje, je Seaman obti\xc4\x8dal za dvema za krog zaostalima dirka\xc4\x8dema, ki sta se borila za bolj\xc5\xa1e mo\xc5\xa1tvo. Caracciola ga je ujel in izbral ravno pravi trenutek za prehitevanje tako, da je z enim manevrom prehitel vse tri. V istem \xc4\x8dasu se je Stuck na tretjem mestu zavrtel in je pri\xc5\xa1el v bokse na preverjanje pedala za plin. Caracciola je tako vodil, za njim so dirkali Seaman, M\xc3\xbcller, Kautz, von Brauchitsch in Giuseppe Farina._NEWLINE_Te\xc5\xbeave so se za mo\xc5\xa1tvo Auto Uniona nadaljevale, saj je Kautz odstopil, Nuvolari pa je bil ve\xc4\x8dkrat v boksih zaradi te\xc5\xbeav s sve\xc4\x8dkami. Caracciola je izgubil vetrobransko steklo, toda kljub temu je uspeh nadaljevati v dobrem tempu. M\xc3\xbcller, ki je bil \xc5\xa1e edini dirka\xc4\x8d Auto Uniona v ospredju, je tri kroge pred ciljem izgubil nadzor nad dirkalnikom, tr\xc4\x8dil v drevo in odstopil. Zadnji del dirkalnika je ob trku odtrgalo, M\xc3\xbcllerja je v preostanku dirkalnika vrglo v jarek, toda ni se huje po\xc5\xa1kodoval. Caracciola je dosegel novo zmago v de\xc5\xbeju, Seaman je s polminutnim zaostankom osvojil drugo mesto, von Brauchitsch pa je bil tretji za trojno zmago Mercedesa. \xc4\x8cetrto mesto je osvojil Stuck, peti pa je bil Farina.'